ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - ΔΙΟΡΘΩΤΙΚΗ ΕΠΙΣΤΟΛΗ ΑΡΙΘ. 2 ΣΤΟ ΠΡΟΣΧΕΔΙΟ ΠΡΟΫΠΟΛΟΓΙΣΜΟΥ 2003 - ΤΜΗΜΑ III - ΕΠΙΤΡΟΠΗ

Έχοντας υπόψη :

- Το άρθρο 272 της συνθήκης για την ίδρυση της Ευρωπαϊκής Κοινότητας,

- Το άρθρο 177 της συνθήκης για την ίδρυση της Ευρωπαϊκής Κοινότητας Ατομικής Ενέργειας,

- Το άρθρο 14 του δημοσιονομικού κανονισμού της 21ης Δεκεμβρίου 1977, ο οποίος εφαρμόζεται στον γενικό προϋπολογισμό των Ευρωπαϊκών Κοινοτήτων [1], όπως τροποποιήθηκε τελευταία με τον κανονισμό αριθ. 762/2001 της 9ης Απριλίου 2001 [2],

[1] ΕΕ L 356, της 31.12.1977, σ. 1.

[2] ΕΕ L 111, της 20.4.2001, σ. 1.

Η Ευρωπαϊκή Επιτροπή υποβάλλει τη διορθωτική επιστολή αριθ. 2 στο προσχέδιο προϋπολογισμού για το 2003 για τους λόγους που αναφέρονται στην αιτιολογική έκθεση.

***

ΠΙΝΑΚΑΣ ΠΕΡΙΕΧΟΜΕΝΩΝ

1. Γενική Εισαγωγή

2. Η δημιουργία των Γραφείων.

2.1. Γενικές αρχές

2.2. Φύση των Γραφείων

2.3. Δυνητική εξοικονόμηση πόρων

2.4. Κύρια χαρακτηριστικά των Γραφείων

2.5. Παρουσίαση των τριών νέων διοικητικών Γραφείων

2.5.1. Το Γραφείο εκκαθαριστή

2.5.2. Τα Γραφεία υποδομής και διοικητικής υποστήριξης

2.5.2.1. Το Γραφείο «Υποδομής και Διοικητικής Υποστήριξης» στις Βρυξέλλες

2.5.2.2. Το Γραφείο «Υποδομής και Διοικητικής Υποστήριξης» στο Λουξεμβούργο

2.6. Αντίκτυπος στον προϋπολογισμό

2.6.1. Η ουδετερότητα όσον αφορά τον προϋπολογισμό

2.6.2. Τρεις νέες γραμμές στο κεφάλαιο 4 του μέρους Α

2.7. Πίνακες προσωπικού

2.8. Τρία νέα παραρτήματα

2.9. Περίληψη της δημοσιονομικής πρότασης

3. Το Ταμείο Αλληλεγγύης της Ευρωπαϊκής Ένωσης

4. Οι επιπτώσεις του νέου δημοσιονομικού κανονισμού στον κοινοτικό προϋπολογισμό

4.1. Διεύρυνση της έννοιας του ειδικού προορισμού των εσόδων

4.1.1. Αντίκτυπος στα έσοδα

4.1.2. Αντίκτυπος στις δαπάνες

4.2. Άλλες επιπτώσεις του νέου δημοσιονομικού κανονισμού στα έσοδα

4.3. Οι αναφορές στο δημοσιονομικό κανονισμό στις παρατηρήσεις του προϋπολογισμού

4.4. Τα τμήματα του κοινοτικού προϋπολογισμού που αφορούν τα άλλα όργανα

ΑΙΤΙΟΛΟΓΙΚΗ ΕΚΘΕΣΗ

1. Γενικη Εισαγωγη

Η παρούσα διορθωτική επιστολή αριθ. 2 στο Προσχέδιο Προϋπολογισμού 2003 παρουσιάζει τροποποιήσεις τριών ειδών στο τμήμα III, Επιτροπή, του κοινοτικού προϋπολογισμού.

Αφενός η διορθωτική επιστολή προτείνει τη δημιουργία της δομής υποδοχής στον προϋπολογισμό για τρία διοικητικά Γραφεία της Επιτροπής: το "Γραφείο Εκκαθαριστή", το "Γραφείο υποδομής και διοικητικής υποστήριξης στις Βρυξέλλες" και το "Γραφείο υποδομής και διοικητικής υποστήριξης στο Λουξεμβούργο".

Η διορθωτική επιστολή αποβλέπει στη δημιουργία 3 παραρτημάτων στο σημερινό Μέρος A του προϋπολογισμού, καθένα από τα οποία θα διαθέτει τον δικό του πίνακα προσωπικού και λεπτομερή περιγραφή των δικών του εσόδων και δαπανών, προκειμένου να ληφθεί υπόψη το άρθρο 172 του νέου δημοσιονομικού κανονισμού [3].

[3] COM(2001)691 που εγκρίθηκε από το Συμβούλιο στις 25 Ιουνίου 2002

Η παρούσα πρόταση είναι ουδέτερη από την άποψη του προϋπολογισμού και δεν τροποποιεί ούτε τον αριθμό θέσεων που έχουν τεθεί συνολικά στη διάθεση της Επιτροπής και των 3 Γραφείων.

Εξάλλου η παρούσα διορθωτική επιστολή προτείνει και τη δημιουργία δύο νέων γραμμών, στις οποίες θα αναγράφεται p.m., και οι οποίες θα μπορούν να δεχτούν, σε περίπτωση ανάγκης, τις πιστώσεις του νέου Ταμείου Αλληλεγγύης της Ευρωπαϊκής Ένωσης [4]. Αυτό το νέο δημοσιονομικό μέσο προτείνεται παράλληλα, προκειμένου να αντιμετωπιστούν οι μείζονες φυσικές, τεχνολογικές και περιβαλλοντικές καταστροφές που έχουν σοβαρές επιπτώσεις στις συνθήκες διαβίωσης των πολιτών, στο φυσικό περιβάλλον ή στην οικονομία μιας ή περισσότερων περιοχών ή ενός ή περισσότερων κρατών.

[4] COM(2002)ΧΧΧ της 18ης Σεπτεμβρίου 2002

Τέλος, η παρούσα διορθωτική επιστολή εφιστά την προσοχή της αρμόδιας για τον προϋπολογισμό αρχής στην ανάγκη να αντικατοπτρίζονται, στο τέλος της διαδικασίας για το 2003, οι τροποποιήσεις που απορρέουν από τη θέσπιση του νέου δημοσιονομικού κανονισμού από το Συμβούλιο στις 25 Ιουνίου 2002 [5]. Αυτός ο κανονσιμός θα εφαρμοστεί από την 1η Ιανουαρίου 2003 και συνεπάγεται οριζόντια μεταβολή που επιτρέπει την εγγραφή των εσόδων με ειδικό προορισμό τα οποία αντικαθιστούν τις επαναχρησιμοποιήσεις. Εξάλλου όλες οι αναφορές που υπάρχουν σήμερα στα διάφορα άρθρα του δημοσιονομικού κανονισμού πρέπει να αναπροσαρμοστούν σύμφωνα με το νέο κείμενο. Η παρούσα διορθωτική επιστολή εξαγγέλλει μια πρώτη σειρά τροποποιήσεων προς την κατεύθυνση αυτή, ενώ εξυπακούεται ότι μπορούν να αποδειχθούν αναγκαίες και πρόσθετες προσαρμογές στη συνέχεια λεπτομερέστερης εξέτασης.

[5] COM(2001)691 που εγκρίθηκε από το Συμβούλιο στις 25 Ιουνίου 2002

2. Η δημιουργια των Γραφειων.

Στις 26 Ιουλίου 2000, η Επιτροπή ενέκρινε ανακοίνωση σχετικά με την αντιστοιχία μεταξύ των ανθρώπινων πόρων και καθηκόντων [6] με σκοπό την ορθή εξισορρόπηση μεταξύ, αφενός, των καθηκόντων που ανατίθενται στην Επιτροπή και, αφετέρου, των πόρων τους οποίους διαθέτει.

[6] SEC(2000) 2000

Στη συνέχεια της εν λόγω ανακοίνωσης, η Επιτροπή κάλεσε πολλές Γενικές Διευθύνσεις, εκ των οποίων τη Γενική Διεύθυνση "Προσωπικό και Διοίκηση", να προβούν σε μελέτες για το θέμα της εξωτερικής ανάθεσης καθηκόντων (δηλ. της μεταβίβασης από την Επιτροπή μέρους των διαχειριστικών και εκτελεστικών καθηκόντων της σε ειδικευμένους φορείς δημοσίου ή ιδιωτικού δικαίου).

Η Επιτροπή ανέλαβε να πραγματοποιήσει αναλύσεις κόστους/οφέλους και οργανωτικές αναλύσεις. Παράλληλα άρχισε γενικός προβληματισμός σχετικά με τις λεπτομέρειες της εξωτερικής ανάθεσης καθηκόντων.

Συνεπεία των εργασιών αυτών, η Επιτροπή ενέκρινε στις 28 Μαΐου 2002 τα έγγραφα COM (2002) 264 τελικό και SEC (2002) 618, τα οποία ορίζουν γενικά τη δομή των Γραφείων και προβλέπουν τη δημιουργία τριών Γραφείων, τα οποία θα μπορούσαν να επιφορτιστούν με ορισμένες τρέχουσες δραστηριότητες διοικητικής διαχείρισης τις οποίες αναλαμβάνει σήμερα η Γενική Διεύθυνση "Προσωπικό και Διοίκηση".

Ο νέος δημοσιονομικός κανονισμός, που εγκρίθηκε στις 25 Ιουνίου 2002, λαμβάνει επίσης υπόψη τη δημιουργία νέων Υπηρεσιών.

Στο πλαίσιο αυτό, ο όρος "Γραφείο" νοείται ότι αντιστοιχεί σε διοικητικές δομές με στόχο την παροχή υποστήριξης για τις δραστηριότητες της Επιτροπής ή/και άλλων κοινοτικών οργάνων.

2.1. Γενικές αρχές

Στο πλαίσιο της μεταρρύθμισης, η Επιτροπή ανέφερε σαφώς ότι η Γενική Διεύθυνση "Προσωπικό και Διοίκηση" θα έπρεπε να εστιάζεται στις ουσιώδεις δραστηριότητές της που είναι η πολιτική του προσωπικού, η ασφάλεια, και η υγεία και η τεχνολογία της πληροφορίας και της επικοινωνίας. Οι υπόλοιπες δραστηριότητες που συνδέονται με την καθημερινή διαχείριση θα έπρεπε στο πλαίσιο αυτό να αναλαμβάνονται από αυτόνομες δομές, χωριστές από τη δραστηριότητα της Γενικής Διεύθυνσης "Προσωπικό και Διοίκηση".

Η ΓΔ "Προσωπικό και Διοίκηση" θα παραμείνει υπεύθυνη για τη χάραξη των πολιτικών που θα ασκούνται από τα Γραφεία και θα αναλάβει τον συντονισμό τους. Επομένως πρέπει να καταρτιστούν σαφείς και λογικοί κανόνες για το διαχωρισμό των ευθυνών μεταξύ του επιπέδου λήψης απόφασης (Γενική Διεύθυνση "Προσωπικό και Διοίκηση") και του επίπεδου εκτέλεσης (Γραφείο).

Τα εκτελεστικά καθήκοντα θα ανατεθούν στα Γραφεία που θα παρέχουν επομένως διοικητική υποστήριξη στο σύνολο των υπηρεσιών και των προσώπων της Επιτροπής με τη δυνατότητα επέκτασης, εν καιρώ, αυτής της υποστήριξης και στα άλλα όργανα.

2.2. Φύση των Γραφείων

Η ανακοίνωση με τίτλο "Ένα νέο είδος Γραφείου για να διαχειρίζεται εργασίες υποστήριξης και διοικητικές εργασίες στην Ευρωπαϊκή Επιτροπή" [7] που αναφέρεται ανωτέρω εξηγεί λεπτομερώς υπό ποιές προϋποθέσεις η δημιουργία των Γραφείων της Επιτροπής θα επιτρέψει τη βελτίωση της ποιότητας των υπηρεσιών, με παράλληλη εξοικονόμηση πόρων και διάνοιξη του δρόμου για τη δημιουργία, σε εύθετο χρόνο, διοργανικών δομών στους σχετικούς τομείς.

[7] COM(2002) 264

Τα προτεινόμενα Γραφεία είναι νέου είδους, σύμφωνα με το νέο δημοσιονομικό κανονισμό.

Ο Τίτλος V του νέου δημοσιονομικού κανονισμού ασχολείται με το θέμα της ένταξης στον προϋπολογισμό των "Ευρωπαϊκών Υπηρεσιών" (που ορίζονται στο άρθρο 172, παράγραφος 1), με τον ακόλουθο τρόπο

- Οι πιστώσεις καλύπτονται από ειδική γραμμή του προϋπολογισμού εντός του τμήματος που αφορά την Επιτροπή, αλλά εμφανίζονται λεπτομερώς σε παράρτημα του τμήματος αυτού.

- Το παράρτημα παρουσιάζει κατάσταση εσόδων και δαπανών υποδιαιρούμενη κατά τον ίδιο τρόπο όπως και τα τμήματα του προϋπολογισμού.

- Ο πίνακας προσωπικού επισυνάπτεται στον πίνακα προσωπικού της Επιτροπής.

- Ο διευθυντής της Υπηρεσίας αποφασίζει τις μεταφορές πιστώσεων μεταξύ των μεμονωμένων γραμμών του παραρτήματος σύμφωνα με τις ισχύουσες κανονιστικές διατάξεις.

Κάθε Γραφείο (σημ. μεταφρ. "Υπηρεσία" στο δημοσιονομικό κανονισμό) θα δημιουργηθεί με απόφαση της Επιτροπής η οποία θα θεωρηθεί ως οργανωτική πράξη από μέρους του Οργάνου. Η δημιουργία ενός Γραφείου θα παρέχει σταθερή βάση για τη μελλοντική εξέλιξη προς διοργανικές δομές.

2.3. Δυνητική εξοικονόμηση πόρων

Με την πάροδο των ετών, τα Γραφεία θα επιτρέψουν επίσης την εξοικονόμηση πόρων χάρις:

- Στον αντίκτυπο από την αυξημένη αποτελεσματικότητα, για παράδειγμα λόγω της αποκέντρωσης των επιχειρησιακών ευθυνών και της ευκολότερης προσαρμογής στις ανάγκες των χρηστών.

- Στη χρησιμοποίηση νέων συμβασιούχων υπαλλήλων σύμφωνα με την πρόταση της Επιτροπής που αφορά την απασχόληση εξωτερικού προσωπικού [8]. Σύμφωνα με τις τελικές κατευθυντήριες γραμμές για το θέμα αυτό, οι νέοι συμβασιούχοι υπάλληλοι:

[8] SEC(2002) 458

- θα προσλαμβάνονται στο πλαίσιο συμβάσεων δημοσίου δικαίου,

- θα έχουν διαφορετική σχέση διεπόμενη από τον κανονισμό υπηρεσιακής κατάστασης από αυτή των επικουρικών υπαλλήλων,

- θα απασχολούνται αποκλειστικά σε ειδικές δομές, περιλαμβανομένων και των Γραφείων,

- θα είναι επιφορτισμένοι με μη ουσιώδη καθήκοντα,

- θα εργάζονται πάντα υπό την εποπτεία μόνιμων υπαλλήλων.

Αφού εγκριθεί η ανωτέρω πρόταση, μετά από μεταβατική περίοδο 5 έως 7 ετών, θα είναι δυνατόν να πραγματοποιηθεί καθαρή μεσοπρόθεσμη εξοικονόμηση ποσοστού άνω του 10% όσον αφορά τα έξοδα λειτουργίας των Γραφείων της Επιτροπής.

- Στις οικονομίες κλίμακας που απορρέουν από την ενισχυμένη διοργανική προσέγγιση.

2.4. Κύρια χαρακτηριστικά των Γραφείων

Η δομή των νέων Γραφείων επικεντρώνεται σε ορισμένα θεμελιώδη κριτήρια γενικής φύσης.

- Τα Γραφεία θα τελούν υπό την πολιτική ευθύνη της Επιτροπής και των οργάνων που συμμετέχουν στη διαδικασία.

- Κάθε Γραφείο θα εποπτεύεται από Διοικητικό Συμβούλιο το οποίο θα συντάσσει το πρόγραμμα εργασίας του Γραφείου και την επιστολή αποστολής του διευθυντή και θα διατηρεί τον πολιτικό δεσμό με το Σώμα των Επιτρόπων. Το Διοικητικό Συμβούλιο θα έχει επίσης ως καθήκον την εποπτεία εφαρμογής του ετήσιου προγράμματος εργασίας και της αξιολόγησής του βάσει της ετήσιας έκθεσης διαχείρισης.

- Κάθε Διοικητικό Συμβούλιο θα προεδρεύεται από το Γενικό Διευθυντή της Γενικής Διεύθυνσης « Προσωπικό και Διοίκηση » και θα περιλαμβάνει τους Γενικούς Διευθυντές των Γενικών Διευθύνσεων τις οποίες αφορά η προς εφαρμογή πολιτική και τα προς χρησιμοποίηση μέσα, ιδίως το Γενικό Γραμματέα και το Γενικό Διευθυντή της Γενική Διεύθυνσης «Προϋπολογισμός», εκπροσώπους των συμμετεχόντων Οργάνων και των αντιπροσωπευτικών Γενικών Διευθύνσεων που είναι «χρήστες» καθώς και εκπροσώπων του προσωπικού.

Ο Διευθυντής του Γραφείου θα είναι μόνιμος υπάλληλος Α2, αλλά θα μπορούσε επίσης να είναι μόνιμος υπάλληλος βαθμού Α 1, ανάλογα με το μέγεθος του Γραφείου. Θα έχει επίσης ως καθήκον να προεδρεύει τα διάφορα εσωτερικά όργανα και εσωτερικές ομάδες εργασίας που θα είναι επιφορτισμένα με το συντονισμό μεταξύ των διαφόρων εμπλεκόμενων σε δεδομένη πολιτική, παραδείγματος χάρη την ομάδα για την πολιτική ακινήτων.

Η Γενική Διεύθυνση "Προσωπικό και Διοίκηση" θα εξασφαλίζει τη διεπαφή μεταξύ του Διοικητικού Συμβουλίου και των Γραφείων.

2.5. Παρουσίαση των τριών νέων διοικητικών Γραφείων

Η Επιτροπή θα εγκρίνει το Νοέμβριο 2002 τυπική απόφαση σχετικά με τη δημιουργία των Γραφείων και την οργάνωσή τους. Ωστόσο, δεδομένου ότι τα εν λόγω Γραφεία πρέπει να είναι λειτουργικά από την 1η Ιανουαρίου 2003, είναι αναγκαίο να υποβληθεί η παρούσα διορθωτική επιστολή πριν από την ημερομηνία αυτή.

Η διορθωτική επιστολή, σύμφωνα με τις ληφθείσες αποφάσεις το Μάιο του 2002 [9] αφορά τη δημιουργία της δομής στον προϋπολογισμό για τρία νέα Γραφεία, δύο από τα οποία θα εγκατασταθούν στις Βρυξέλλες και ένα στο Λουξεμβούργο. Τα Γραφεία αυτά θα έχουν το δικό τους προϋπολογισμό λειτουργίας, σύμφωνα με τις διατάξεις του νέου δημοσιονομικού κανονισμού και θα έχουν ως καθήκοντα, όσον αφορά τον προϋπολογισμό, την εκτέλεση μεγάλου μέρους των τίτλων Α-1, A-2 και A-4 του σημερινού Μέρους Α του προϋπολογισμού της Επιτροπής. Οι λεπτομέρειες της μεταβίβασης των αρμοδιοτήτων εκτέλεσης θα ρυθμιστούν στο πλαίσιο των «εσωτερικών κανόνων» για το 2003. Οι διατάκτες που θα οριστούν στους εσωτερικούς κανόνες θα μπορούν, μέσω περαιτέρω μεταβιβάσεων αρμοδιοτήτων, να εκτελούν και άλλες γραμμές του προϋπολογισμού, π.χ. τις γραμμές BA.

[9] SEC(2002) 618

2.5.1. Το Γραφείο εκκαθαριστή

Το Γραφείο αυτό θα είναι επιφορτισμένο με τον προσδιορισμό, τον υπολογισμό και την εκκαθάριση των ατομικών δικαιωμάτων, ενώ οι ευθύνες νομοθετικού περιεχομένου, οι τροποποιήσεις του κανονισμού υπηρεσιακής κατάστασης και οι αποφάσεις αρχής και διακριτικής φύσης θα παραμείνουν στην αρμοδιότητα της Γενικής Διεύθυνσης «Προσωπικό και Διοίκηση». Ο τομέας δραστηριότητάς του θα καλύπτει τις αποδοχές, την επιστροφή των εξόδων εμπειρογνωμόνων και τα έξοδα αποστολών, την ασφάλιση ασθενείας και ατυχημάτων και τις συντάξεις. Σε πρώτη φάση, το Γραφείο θα εκτελεί ιδίως τις περισσότερες από τις πιστώσεις του τίτλου A-1 και του κεφαλαίου B6-11 και του άρθρου B-601, καθώς και τις ειδικές γραμμές όσον αφορά τους μισθούς της ΥΕΕΚ, της OLAF, της Ευρωπαϊκής Υπηρεσίας Επιλογής Προσωπικού και των νέων διοικητικών Γραφείων. Θα περιλάβει επίσης τις σημερινές δραστηριότητες εκκαθάρισης των ατομικών δικαιωμάτων τις οποίες η Γενική Διεύθυνση "Προσωπικό και Διοίκηση" πραγματοποιεί για λογαριασμό των Οργανισμών.

Οι σχετικές δραστηριότητες προκύπτουν από την εφαρμογή ενιαίου κανονισμού υπηρεσιακής κατάστασης που απαιτεί συνοχή στη λήψη αποφάσεων και κοινή επεξεργασία των πολιτικών. για το λόγο αυτό ο ενιαίος χαρακτήρας θα διατηρηθεί με τη δημιουργία ενός μόνο Γραφείου, το οποίο θα έχει ενιαίο Διοικητικό Συμβούλιο και Διευθυντή, αλλά θα χωρίζεται σε τρία κέντρα τα οποία θα βρίσκονται στις Βρυξέλλες, στο Λουξεμβούργο και στην Ίσπρα.

Εξάλλου, πρέπει να τονιστεί ότι ορισμένες από τις δραστηριότητες αυτές υπόκεινται ήδη σε διοργανική διαχείριση. Παραδείγματος χάρη, η Γενική Διεύθυνση «Προσωπικό και Διοίκηση» είναι σήμερα υπεύθυνη για την πληρωμή του συνόλου των συντάξεων και για τη διαχείριση του καθεστώτος ασφάλισης ασθενείας σε διοργανικό επίπεδο.

Το Γραφείο θα διαθέτει το 2003 προσωπικό 347 προσώπων, εκ των οποίων 307 μόνιμους υπαλλήλους και 40 μέλη του λοιπού προσωπικού. 18 πρόσωπα του «Κοινού Κέντρου Ερευνών» θα τεθούν στη διάθεση του Γραφείου Εκκαθαριστή κατά τη φάση εκκίνησης.

2.5.2. Τα Γραφεία υποδομής και διοικητικής υποστήριξης

Η φύση του αναλυόμενου τομέα και τα αποτελέσματα των μελετών που πραγματοποιήθηκαν οδηγούν στη χωριστή μεταχείριση των εγκαταστάσεων των Βρυξελλών και του Λουξεμβούργου, κατά τρόπον ώστε να λαμβάνεται υπόψη η ιδιαιτερότητα κάθε μιας από τις δύο αυτές έδρες των Οργάνων.

2.5.2.1. Το Γραφείο «Υποδομής και Διοικητικής Υποστήριξης» στις Βρυξέλλες

Το Γραφείο που θα εγκατασταθεί στις Βρυξέλλες θα αναλάβει κυρίως όλες τις δραστηριότητες που συνδέονται με την πολιτική ακινήτων, τη διαχείριση των χώρων για χρήση γραφείων, την εγκατάσταση των υπηρεσιών, τη συντήρηση και τα τεχνικά σχέδια, τη φύλαξη, τις αγορές, τις προμήθειες και τις απογραφές, καθώς και τη διοικητική υποστήριξη και τις εσωτερικές υπηρεσίες.

Το Γραφείο θα πρέπει επίσης να ασχοληθεί με το σύνολο των δραστηριοτήτων που συνδέονται με τις κοινωνικές υποδομές όπως είναι οι βρεφονηπιακοί και παιδικοί σταθμοί, τα κυλικεία και τα εστιατόρια, καθώς και οι αθλητικές δραστηριότητες, περιλαμβανομένων και αυτών του κέντρου του Overijse.

Το Γραφείο αυτό θα εκτελεί το μεγαλύτερο μέρος των τίτλων A-2 και A-4 που αφορούν τις εγκατεστημένες στις Βρυξέλλες υπηρεσίες, περιλαμβανομένης και της υποδομής και της διοικητικής υποστήριξης για την Ευρωπαϊκή Υπηρεσία Επιλογής Προσωπικού και την OLAF καθώς και τα νέα Γραφεία.

Το Γραφείο «Υποδομής και Διοικητικής Υποστήριξης» των Βρυξελλών θα διαθέτει το 2003 προσωπικό 783 προσώπων, εκ των οποίων 595 μόνιμους υπαλλήλους και 188 μέλη του λοιπού προσωπικού.

2.5.2.2. Το Γραφείο «Υποδομής και Διοικητικής Υποστήριξης» στο Λουξεμβούργο

Το Γραφείο που θα εγκατασταθεί στο Λουξεμβούργο θα επιφορτιστεί για το Λουξεμβούργο με τα ίδια καθήκοντα όπως και το Γραφείο «Υποδομής και διοικητικής Υποστήριξης» των Βρυξελλών.

Το Γραφείο αυτό θα εκτελεί το μεγαλύτερο μέρος των τίτλων Α-2 και Α-4 που αφορούν τις εγκατεστημένες στο Λουξεμβούργο υπηρεσίες, περιλαμβανομένης και της υποδομής και της διοικητικής υποστήριξης για την ΥΕΕΚ, υπό τον όρο ότι θα συμφωνήσει το διοικητικό συμβούλιο της τελευταίας αυτής, μετά τις αναγκαίες διαβουλεύσεις και μετά τη διάθεση των αναγκαίων ανθρώπινων και δημοσιονομικών πόρων. Οι πίνακες προσωπικού των δύο Γραφείων θα πρέπει να προσαρμοστούν στη συνέχεια στο πλαίσιο του προσεχούς οικονομικού έτους.

Το Γραφείο θα διαθέτει το 2003 προσωπικό 361 προσώπων, εκ των οποίων 226 μόνιμους υπαλλήλους και 135 μέλη του λοιπού προσωπικού.

2.6. Αντίκτυπος στον προϋπολογισμό

2.6.1. Η ουδετερότητα όσον αφορά τον προϋπολογισμό

Η δυνητική εξοικονόμηση πόρων με τη χρησιμοποίηση των νέων συμβασιούχων υπαλλήλων θα μπορεί να πραγματοποιηθεί από την εφαρμογή του τροποποιημένου κανονισμού υπηρεσιακής κατάστασης δηλαδή από το 2004 και εξής, εφόσον οι διαπραγματεύσεις καταλήξουν προς την κατεύθυνση αυτή. Η ιδέα είναι ότι ορισμένες θέσεις που καλύπτονται σήμερα από μόνιμους υπαλλήλους (οι οποίοι είναι τοποθετημένοι σε καθαρά εκτελεστικά καθήκοντα που δεν υπάγονται στις ουσιώδεις δραστηριότητες), θα αντικατασταθούν σταδιακά από συμβασιούχους υπαλλήλους με το ρυθμό που θα κενωθούν αυτές οι θέσεις. Οι θέσεις που θα αντικατασταθούν θα επιστραφούν στην αρμόδια για τον προϋπολογισμό αρχή. Για το σκοπό αυτό, κάθε Γραφείο θα εντοπίζει, στην ετήσια έκθεσή του, τον αριθμό των καλυπτόμενων θέσεων μόνιμων υπαλλήλων και τον αριθμό των συμβασιούχων υπαλλήλων στην αρχή και στο τέλος του έτους.

Εξάλλου, οικονομίες κλίμακας που απορρέουν από τη διοργανική προσέγγιση θα πραγματοποιηθούν μεσοπρόθεσμα σε συνάρτηση με τη βούληση των άλλων Οργάνων να συμμετάσχουν σε αυτό το εγχείρημα. Επομένως δεν θα υπάρχουν άμεσες οικονομίες το 2003.

Αντίθετα η Επιτροπή δεσμεύεται ώστε η δημιουργία των τριών Γραφείων να μη δημιουργήσει επιπλέον κόστος. Επομένως το εγχείρημα θα είναι ουδέτερο από άποψη προϋπολογισμού σε σχέση με το ΠΠ 2003.

2.6.2. Τρεις νέες γραμμές στο κεφάλαιο 4 του μέρους Α

Σύμφωνα με το νέο δημοσιονομικό κανονισμό, η Επιτροπή προτείνει να παρεμβληθεί ένα νέο κεφάλαιο 45 του μέρους Α, με τις ακόλουθες γραμμές που θα καλύψουν το κόστος λειτουργίας των Γραφείων:

- A-451 «Γραφείο Εκκαθαριστή» με χορήγηση το 2003 30.646.000 ευρώ,

- A-452 «Γραφείο Υποδομής και Διοικητικής Υποστήριξης Βρυξελλών» με χορήγηση το 2003 59.546.000 ευρώ,

- A-453 «Γραφείο Υποδομής και Διοικητικής Υποστήριξης Λουξεμβούργου» με χορήγηση το 2003 22.789.500 ευρώ.

Η χορήγηση αυτών των τριών γραμμών καθώς και τα παραρτήματα θα μπορούσαν ενδεχομένως να προσαρμοστούν ανάλογα με την οριστική απόφαση της αρμόδιας για τον προϋπολογισμό αρχής σχετικά με τον προϋπολογισμό 2003.

1.1.

2.7. Πίνακες προσωπικού

Ο κατωτέρω πίνακας αναφέρει τις τροποποιήσεις όσον αφορά το προσωπικό :

>ΘΕΣΗ ΠIΝΑΚΑ>

Ο συνολικός πίνακας προσωπικού για την Επιτροπή και τα τρία Γραφεία παραμένει σταθερός σε σχέση με το ΠΠ.

2.8. Τρία νέα παραρτήματα

Πρέπει να δημιουργηθούν τρία νέα παράρτημα στο μέρος Α (V για το Γραφείο Εκκαθαριστή, VI για το Γραφείο Υποδομής και Διοικητικής Υποστήριξης Βρυξελλών και VII για το Γραφείο Υποδομής και Λογιστικής Υποστήριξης Λουξεμβούργου). Τα παραρτήματα αυτά θα παρουσιάζουν λεπτομερώς τους προϋπολογισμούς λειτουργίας καθενός από τα Γραφεία που θα δημιουργηθούν. Η δομή αυτών των προϋπολογισμών δείχνει - σε σχέση με το μέρος Α - απλούστευση προσανατολισμένη προς τη μελλοντική τεχνική ABB.

2.9. Περίληψη της δημοσιονομικής πρότασης

Ο κατωτέρω πίνακας παρουσιάζει την κατανομή των πιστώσεων, που βρίσκονται σήμερα στην Επιτροπή, στα τρία Γραφεία: οι πιστώσεις που αφαιρούνται από τους τίτλους 4 και 7 της Επιτροπής κατανεμήθηκαν στους τίτλους 1 και 2 στα παραρτήματα που αφορούν τα τρία Γραφεία.

>ΘΕΣΗ ΠIΝΑΚΑ>

3. Το Ταμειο Αλληλεγγυησ τησ Ευρωπαϊκησ Ενωσης

Μετά τις καταστροφικές πλημμύρες που σημειώθηκαν σε πολλές χώρες τον παρελθόντα Αύγουστο, η Επιτροπή πρότεινε στις 11 Σεπτεμβρίου 2002 τη δημιουργία, μέσω διοργανικής συμφωνίας [10], νέου μηχανισμού ευελιξίας που θα επιτρέπει να τροφοδοτηθεί το Ταμείο Αλληλεγγύης της ΕΕ προκειμένου να αντιμετωπιστούν οι φυσικές, τεχνολογικές και περιβαλλοντικές καταστροφές. Το Ταμείο αυτό θα μπορεί να παρεμβαίνει στις χώρες μέλη της ΕΕ και στις υποψήφιες χώρες, των οποίων η προσχώρηση βρίσκεται στο στάδιο της διαπραγμάτευσης. Θα λειτουργεί σύμφωνα με τις λεπτομέρειες που καθορίζονται στον κανονισμό του Συμβουλίου για το Ταμείο Αλληλεγγύης, ο οποίος προτάθηκε από την Επιτροπή στις 18 Σεπτεμβρίου 2002 [11] και ο οποίος θα αποτελεί τη νομική βάση των δαπανών.

[10] SEC (2002) 960

[11] COM. (2002) 514 τελικό

Σύμφωνα με τις προτάσεις αυτές, η παρούσα διορθωτική επιστολή προτείνει τη δημιουργία δύο γραμμών του προϋπολογισμού, μία στον τομέα 3, εσωτερικές πολιτικές, και μια στον τομέα 7, προενταξιακή στρατηγική, που μπορούν να δεχθούν, ενδεχομένως, τις παρεμβάσεις αυτού του Ταμείου. Προτείνεται να φέρουν οι γραμμές τις ακόλουθες ονομασίες B2-4, Ταμείο Αλληλεγγύης της Ευρωπαϊκής Ένωσης - κράτη μέλη και B7-09 Ταμείο Αλληλεγγύης της Ευρωπαϊκής Ένωσης - κράτη των οποίων η προσχώρηση βρίσκεται υπό διαπραγμάτευση. Οι γραμμές αυτές θα φέρουν την ένδειξη p.m. και θα τροφοδοτούνται με διορθωτικό προϋπολογισμό σε περίπτωση κινητοποίησης του Ταμείου.

4. οι επιπτωσεισ του νεου δημοσιονομικού κανονισμου στον κοινοτικο προϋπολογισμο

Ο νέος δημοσιονομικός κανονισμός [12] εκδόθηκε από το Συμβούλιο στις 25 Ιουνίου 2002. Θα εφαρμοστεί από την 1η Ιανουαρίου 2003 και συνεπώς είναι σκόπιμο να εισαχθούν οι αναγκαίες τροποποιήσεις στο ΠΠ, το οποίο είχε εγκριθεί πριν από την τελική απόφαση για το νέο δημοσιονομικό κανονισμό. Αυτή η νέα νομική βάση επηρεάζει τον κοινοτικό προϋπολογισμό τουλάχιστον κατά δύο τρόπους:

[12] COM(2001)691 εγκρίθηκε από το Συμβούλιο στις 25 Ιουνίου 2002

4.1. Διεύρυνση της έννοιας του ειδικού προορισμού των εσόδων

Με σκοπό τον εξορθολογισμό των εξαιρέσεων από την αρχή της καθολικότητας, ο νέος δημοσιονομικός κανονισμός δεν περιλαμβάνει πλέον την έννοια της επαναχρησιμοποίησης που προβλέπεται στο άρθρο 27 παράγραφος 2 του δημοσιονομικού κανονισμού του 1977. Αυτή η επαναχρησιμοποίηση επέτρεπε στο διατάκτη να επαναχρησιμοποιεί, πριν από το τέλος του οικονομικού έτους που ακολουθεί το έτος είσπραξης του εσόδου, τις πιστώσεις που αντιστοιχούν σε έσοδα τα οποία παρουσιάζουν μεγάλη σχέση συνάφειας με τη γραμμή του προϋπολογισμού από την οποία είχε πραγματοποιηθεί η δαπάνη. [13]

[13] Υπάρχουν 7 περιπτώσεις επαναχρησιμοποίησης (άρθρ. 27 παρ. 2 του Δ.Κ. του 1977):

Αντίθετα, ο νέος δημοσιονομικός κανονισμός διεύρυνε τον κατάλογο των εσόδων που διατίθενται για συγκεκριμένη δαπάνη, διότι ο μηχανισμός των εσόδων με ειδικό προορισμό θεωρείται πιο διαφανής από αυτόν της επαναχρησιμοποίησης ο οποίος σε ορισμένες περιπτώσεις δεν χρειάζεται ούτε καν να μνημονευθεί στις παρατηρήσεις του προϋπολογισμού [14].

[14] Άρθρο 27 παρ. 5 του ΔΚ του 1977 : δεν είναι αναγκαίο να αναφέρεται στις παρατηρήσεις της οικείας γραμμής του προϋπολογισμού η περίπτωση των εσόδων που προέρχονται από αχρεωστήτως καταβληθείσα πληρωμή προκειμένου να μπορεί ο διατάκτης να επαναχρησιμοποιήσει τις πιστώσεις που αντιστοιχούν σε αυτά τα έσοδα.

Το άρθρο 18 του νέου δημοσιονομικού κανονισμού προβλέπει συνεπώς, παράλληλα με τις περιπτώσεις των εσόδων για ειδικό προορισμό που λαμβάνονται από το άρθρο 4 του δημοσιονομικού κανονισμού του 1977 [15], έσοδα για ειδικό προορισμό που αντιστοιχούν σε ευρεία έκταση στις περιπτώσεις επαναχρησιμοποίησης του άρθρου 27, παράγραφος 2 του δημοσιονομικού κανονισμού του 1977 [16].

[15] Άρθρο 18 παράγραφος 1, στοιχεία α) έως δ) του ΔΚ της 25ης Ιουνίου 2002 που εφαρμόζεται από την 1η Ιανουαρίου 2003.

[16] Άρθρο 18, παράγραφος 1, στοιχεία ε) έως ι). Μόνο η περίπτωση των εσόδων που προέρχονται από την πώληση οχημάτων, υλικών και εγκαταστάσεων δεν περιλήφθηκε στο άρθρο. Η περίπτωση των εσόδων που προέρχονται από προμήθειες, παροχές υπηρεσιών και εργασίες που πραγματοποιήθηκαν επ´ ανταλλάγματι (άρθρο 27, παράγραφος 2, στοιχείο ζ) του ΔΚ του 1977) συγχωνεύθηκε με την πολύ παρεμφερή περίπτωση των εσόδων που προέρχονται από τρίτους για εργασίες που εκτελούνται για λογαριασμό τους, η οποία προβλεπόταν ήδη ως περίπτωση εσόδων με ειδικό προορισμό από το άρθρο 4 του δημοσιονομικού κανονισμού του 1977.

4.1.1. Αντίκτυπος στα έσοδα

Ο μηχανισμός των εσόδων με ειδικό προορισμό συνεπάγεται, σύμφωνα με το άρθρο 18, παράγραφος 3 του νέου δημοσιονομικού κανονισμού, δομή υποδοχής για την εγγραφή των κατηγοριών των εσόδων για ειδικό προορισμό με ένδειξη, στο μέτρο του δυνατού, του ύψους τους.

Αυτή η δομή υποδοχής σημαίνει ότι στην κατάσταση εσόδων πρέπει να προβλεφθεί γραμμή που θα προορίζεται για την εγγραφή, για το οικείο οικονομικό έτος, κάθε κατηγορίας εσόδων με ειδικό προορισμό.

Για τις γραμμές του προϋπολογισμού οι οποίες προηγουμένως διέπονταν, στους τίτλους 5 και 6, από τον μηχανισμό επαναχρησιμοποίησης, οι αντίστοιχες παρατηρήσεις πρέπει να τροποποιηθούν για να αναφέρουν ότι στο εξής εφαρμόζονται οι διατάξεις του άρθρου 18 του νέου δημοσιονομικού κανονισμού. Στις περιπτώσεις των γραμμών που αποτελούσαν ήδη αντικείμενο διάθεσης για ειδικό προορισμό, οι παρατηρήσεις θα πρέπει να αναφέρονται στο εξής στο άρθρο 18.

4.1.2. Αντίκτυπος στις δαπάνες

Όσον αφορά την κατάσταση δαπανών, οι πιστώσεις που προέρχονται από έσοδα με ειδικό προορισμό βάσει του νέου δημοσιονομικού κανονισμού ενδέχεται να αφορούν όλες τις γραμμές, εφόσον η κυριότερη περίπτωση επαναχρησιμοποίησης που θεωρείται στο εξής ως έσοδα με ειδικό προορισμό αναφέρεται σε αχρεωστήτως καταβληθέντα ποσά. Επομένως πρέπει να προστεθεί γενική παρατήρηση στην αρχή της γενικής κατάστασης δαπανών σύμφωνα με την οποία :

« Τα ενδεχόμενα έσοδα που προβλέπονται στο άρθρο 18 παράγραφος 1, στοιχεία ε) έως ι) του δημοσιονομικού κανονισμού, τα εγγεγραμμένα στους τίτλους 5 και 6 της κατάστασης εσόδων, μπορούν να οδηγήσουν στο άνοιγμα συμπληρωματικών πιστώσεων προς εγγραφή στις γραμμές που επιβαρύνθηκαν με την αρχική δαπάνη η οποία οδήγησε στα αντίστοιχα έσοδα ».

4.2. Άλλες επιπτώσεις του νέου δημοσιονομικού κανονισμού στα έσοδα

Σύμφωνα με το άρθρο 42 του νέου δημοσιονομικού κανονισμού, ο προϋπολογισμός δεν μπορεί να περιλαμβάνει αρνητικά έσοδα. Συνεπώς, οι προβλέψεις παραδοσιακών ιδίων πόρων θα πρέπει να εγγράφονται στον προϋπολογισμό με το καθαρό ποσό τους από το 2003 και εξής

Επίσης πρέπει να δημιουργηθούν νέες γραμμές για να προσαρμοστεί η παρούσα δομή υποδοχής του προϋπολογισμού στις νέες απαιτήσεις του νέου δημοσιονομικού κανονισμού. Έτσι πρέπει να δημιουργηθούν νέες γραμμές του προϋπολογισμού για να ληφθούν υπόψη οι τόκοι που παράγονται από τις προχρηματοδοτήσεις, οι τόκοι από τις καταθέσεις και τα πρόστιμα που προβλέπονται από τον κανονισμό για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος, και άλλες συνεισφορές και επιστροφές (με ειδικό ή χωρίς ειδικό προορισμό).

Λαμβάνοντας υπόψη την αναγκαία τεχνική ανάλυση για την προσαρμογή της γενικής κατάστασης εσόδων στο νέο δημοσιονομικό κανονισμό, προτείνεται συνεπώς να δεχθεί η αρμόδια για τον προϋπολογισμό αρχή στο πλαίσιο της παρούσας διορθωτικής επιστολής την αρχή, αλλά να εισαχθούν οι αναγκαίες τροποποιήσεις μέχρι τη δημοσίευση του προϋπολογισμού 2003 στην Επίσημη Εφημερίδα, με τεχνική συνεργασία μεταξύ των οργάνων και της αρμόδιας για τον προϋπολογισμό αρχής.

4.3. Οι αναφορές στο δημοσιονομικό κανονισμό στις παρατηρήσεις του προϋπολογισμού

Πληθώρα παρατηρήσεων του προϋπολογισμού στο τμήμα «δαπάνες» αναφέρεται σε άρθρα του δημοσιονομικού κανονισμού. Προφανώς πρέπει να προσαρμοστεί κάθε μία από τις αναφορές αυτές στη νέα δομή του νέου δημοσιονομικού κανονισμού. Δεδομένου ότι ο όγκος εργασίας είναι σημαντικός, αλλά η φύση του καθαρά τεχνική, προτείνεται να δεχθεί η αρμόδια για τον προϋπολογισμό αρχή στο πλαίσιο της παρούσας διορθωτικής επιστολής την αρχή ότι οι πραγματικές διορθώσεις που αφορούν τις αναφορές σε άρθρα του νέου δημοσιονομικού κανονισμού θα εισαχθούν στις παρατηρήσεις μόνο μέχρι τη δημοσίευση του προϋπολογισμού 2003 στην Επίσημη Εφημερίδα, με τεχνική συνεργασία μεταξύ των οργάνων και της αρμόδιας για τον προϋπολογισμό αρχής.

4.4. Τα τμήματα του κοινοτικού προϋπολογισμού που αφορούν τα άλλα όργανα

Εναπόκειται στην αρμόδια για τον προϋπολογισμό αρχή, σε συμφωνία με τα άλλα όργανα, να αντικατοπτρίσουν τις αντίστοιχες μεταβολές με αυτές που αναφέρονται παραπάνω για το τμήμα III, Επιτροπή, του κοινοτικού προϋπολογισμού στα δικά τους τμήματα. Η εργασία αυτή μπορεί επίσης να ενταχθεί στο πλαίσιο της διαδικασίας του προϋπολογισμού και να πραγματοποιηθεί σε τεχνικό επίπεδο μέχρι τη δημοσίευση του προϋπολογισμού 2003 στην Επίσημη Εφημερίδα.